Boewe teiken koeriers: Wenke vir dienste en kopers | Maroela Media
Statista se mark- en verbruikersdata dui daarop dat die plaaslike e-handelbedryf na verwagting in 2020 ongeveer R62 miljoen aan inkomste sal verdien en elke jaar met sowat 10% kan groei.
Volgens Alex Terblanche, hoof van Budget Business Insurance, is dit duidelik dat misdadigers koerierdienste en -voertuie as maklike teikens geïdentifiseer het.
"Die meeste van hierdie diefstalle gaan met geweld gepaard en is deel van 'n gewapende rooftog of kaping – dit is uiters kommerwekkend. In enkele gevalle is die voertuie teruggevind, maar die goedere is dan gebuit."
Terblanche bied die volgende wenke vir koerierdienste en hul personeel, asook verbruikers wat hul aanlyn aankope by koeriervoertuie afhaal:
Misdaadvoorkoming vir koerierdienste
Bly waaksaam! Dit is maklik om konsentrasie te verloor as jy die heeldag reis, maar sorg dat jy altyd bewus is van wat om jou aangaan.
Los genoeg spasie tussen jou voertuig en die volgende voertuig sodat jy nie tydens 'n kaping afgekeer kan word nie.
As jy dink jy word agtervolg, ry na die naaste polisiestasie of 'n ander veilige, openbare plek.
Sorg dat jy die toepaslike versekering vir jou voertuie en goedere het.
Koerierdienste moet hul werknemers opleiding gee sodat hulle weet watter voorsorg hulle moet tref om diefstal te voorkom en hoe om tydens 'n kaping of rooftog op te tree.
Die gevaarlikste tyd van die dag is gewoonlik die eerste paar uur van 'n werksdag wanneer die koeriervoertuie van die depot af gevolg word. Bestuurders moet gedurende hierdie tyd ekstra waaksaam wees en roetines en roetes wat gevolg word, moet dikwels verander word.
Parkeer, indien moontlik, op 'n sentrale, goed beligte plek – verkieslik waar wagte aan diens is.
As jy voel jy verkeer in gevaar, kan jy die noodknoppie van jou opsporingsdiens druk.
Pas jou spoed volgens die verkeersligte aan sodat jy nie heeltemal tot stilstand hoef te kom nie.
Belangrike veiligheidswenke vir aanlyn kopers:
Sorg dat jy weet watter koerierdienste jou aflewering doen en wanneer hulle gaan aflewer sodat jy voorbereid kan wees.
Sluit duidelike aanwysings vir die koerierdiens in sodat hulle weet hoe om jou in die hande te kry as hulle jou huis bereik. Dit verhoed dat hulle 'n lang tyd buite die eiendom geparkeer staan en 'n maklike teiken word.
As daar 'n veiligheidswaarskuwing vir jou omgewing uitgereik is, vertel die koerierdiens daarvan.
Kies die veiligste plek moontlik vir die afhaal van 'n pakkie en die ondertekening van die afleweringskwitansie – verkieslik moet dit nie 'n plek wees met openbare toegang nie.
As jy 'n pakkie afhaal, moet jy altyd op die uitkyk wees vir verdagte persone of voertuie. Laat weet die bestuurder en polisie of buurtwag as jy iets verdag sien en moet nooit jou hek oopmaak tensy jy seker is dit is 100% veilig nie. Hou 'n paniekknoppie byderhand.
Handel die afleweringsproses so vinnig as moontlik af.
"Kapings en gewapende roof het ongelukkig 'n onwelkome deel van ons werklikheid geword. Koerierdienste kan egter stappe doen om hul goedere en personeel te beskerm," sluit Terblanche af.
Ek stel voor die SAPD implementeer 'n Boewe Identifikasie en Eliminasie Eenheid…'n koverte operasie…as MRK sal toelaat!!!
Ek dink hulle moet ook nie op die voertuig naam sit al is dit vir advertensie en monitor
die staff gewoonlik "inside information" maar wie is ek om so te se
Die koerierbestuurders werk onder groot druk om alles betyds af te lewer. Dit is glad nie moeilik om 'n koerier voertuig uit te ken nie, die bakwerk is sinoniem met die voertuie. Daar is altyd vrot appels in enige organisasie en so word inligting uitgelek deur werkers.
Cele ,kan nou mos weer op misdaad konsentreer,sigarette en drank is mos nou weer wettig-is kommerwekend om te sien dat die skelms nou alle maniere vind om geld te maak -hulle se as jy dink jy word vervolg ry na die naaste SAP of plek van veiligheid -waar in SA kry jy nog sulkke plekke en nie eers van die Sap te praat nie,hulle sal nog help om die voertuig leeg te maak??